Tesla-fyringer rammer den billige Model 2

Sagen om den billige Tesla Model 2 fortsætter. For to uger siden rapporterede Reuters, at Tesla havde droppet planerne om bilen. En artikel som Musk var hurtig til at kalde “løgn” på sit sociale medie X. Men helt så simpelt er det ikke, hævder mediet electrek.

Forleden fyrede Tesla ti procent af deres ansatte – og det er gået ud over mange af de involverede i Model 2-projektet, hævder mediet, der har talt med kilder indenfor Tesla. De hævder også, at al finansiering er fjernet fra projektet, der internt går under navnet NV9.

I stedet er Teslas fokus drejet over på den robotaxi, som vil blive vist frem den 8. august. Af samme årsag har Musk beordret, at der skal fokuseres på udvidelsen af Gigafactory Texas, som skal huse et kæmpe datacenter til Robotaxi-projektet.

Læs mere: Tesla præsenterer selvkørende robotaxi den 8. august.

Betyder det så, at vi aldrig får Model 2 at se? Det er stadig ikke besluttet. For selv om den ikke er helt “død”, er projektet blevet parkeret bagerst i køen.

Til gengæld er det nu bekræftet at flere højtstående personer forlader Tesla i forbindelse med de nylige fyringer. Heriblandt Drew Baglino, som har været hos Tesla siden starten og arbejdet med udvikling af drivlinjer og batterier. Han har blandt andet været stærkt involveret i den nye 4680-battericelle.

Tesla-fyringer rammer den billige Model 2